Morbus aeropetes
Morbus aeropetes est quaelibet pestilentia vulgata pathogenis volatilibus, quae particulae minimae per aerem huc illuc feruntur. Huiusmodi morbis multae continentur adversae valetudines, quae ad medicinam humanam ac veterinariam non nihil pertinent. Quae pathogena in viris bacteriis fungis consistunt et vulgantur spirando sermocinando cantando tussiendo sternuendo pulveremque et liquorem spargendo cloacamque abluendo, et quidem omnibus rebus quibus guttulae aut aerosola generantur. Inquinatio aëris coniunctionibus organicis, gasis et quibuslibet particulis aeropetibus facta inter morbos aeropetes non numeratur.